Sutarties dėl Europos Sąjungos veikimo (SESV) 208 straipsnyje teigiama, kad ES „atsižvelgia į bendradarbiavimo vystymosi labui tikslus savo įgyvendinamos politikos srityse, kurios gali turėti įtakos besivystančioms šalims“. Tarptautinėje arenoje ES išsiskiria tuo, kad į savo pirminę teisę įtraukė politikos suderinamumo vystymosi labui (PSVL) įsipareigojimą. 2014 m. lapkričio 1 d., kai pradėjo dirbti J.-C. Junckerio vadovaujama Komisija, pradėtas taikyti naujas darbo metodas kaip politikos suderinamumo užtikrinimo priemonė. Komisijos pirmininko pavaduotojų vadovaujamos kompetencijos sričių grupės teikia pirmenybę kompleksiškam politikos formavimui, kuris padeda užtikrinti, kad būtų laikomasi visapusiško požiūrio į vystymosi tikslus, didinančio ES vystomojo bendradarbiavimo veiksmingumą.

2014 m. Komisija toliau stengėsi visais lygmenimis didinti PSVL. 2014 m. pradžioje Komisijos tarnybos ir Europos išorės veiksmų tarnyba (EIVT) pirmą kartą bendrai paprašė delegacijų pateikti ataskaitas dėl PSVL. Gauta 41 ataskaita, apėmusi 62 šalis partneres.

Naujoji Komisija taip pat keitė įgaliojimus ir pavadinimą. Atsižvelgiant į rengiamą visuotinę vystymosi darbotvarkę, Vystymosi ir bendradarbiavimo generalinis direktoratas pervadintas Tarptautinio bendradarbiavimo ir vystymosi generaliniu direktoratu (DEVCO GD). Nevenas Mimica paskirtas už tarptautinį bendradarbiavimą ir vystymąsi atsakingu Europos Komisijos nariu.

2014 m. lapkričio mėn. pradėti rengti reguliarūs Komisijos išorės veiksmų grupės (KIVG), kurios pirmininkė yra Sąjungos vyriausioji įgaliotinė užsienio reikalams ir saugumo politikai ir Komisijos pirmininko pavaduotoja (SVĮKPP) Federica Mogherini, posėdžiai. KIVG nariai yra Komisijos nariai – už tarptautinį bendradarbiavimą ir vystymąsi atsakingas Komisijos narys, už Europos kaimynystės politiką ir plėtros derybas atsakingas Komisijos narys, už prekybą atsakingas Komisijos narys ir už humanitarinę pagalbą ir krizių valdymą atsakingas Komisijos narys. Kiti Komisijos nariai kviečiami dalyvauti atsižvelgiant į kiekvieno posėdžio darbotvarkės klausimus.

Be to, 2014 m., Europos kaimynystės politikos direktoratą perkėlus iš DEVCO GD į ankstesnįjį Plėtros generalinį direktoratą, sukurtas Kaimynystės politikos ir plėtros derybų generalinis direktoratas (NEAR GD).

Būsimo vystomojo bendradarbiavimo programavimas

2014 m. – pirmaisiais 2014–2020 m. daugiametės finansinės programos įgyvendinimo metais – ; šiais metais taip pat priimta daug daugiamečių orientacinių programavimo dokumentų, susijusių su dvišaliu šalių ir regionų bendradarbiavimu, ir teminių programų. Beveik visi bendradarbiavimo su šalimis partnerėmis programavimo dokumentai rengti taikant metodą, pagal kurį neberengiami atskiri, specialūs ES šalių strateginiai dokumentai, bet programavimas tiesiogiai siejamas su šalių partnerių politika ir strategijomis. Vadovaujantis Pokyčių darbotvarke, vykdant programavimo veiksmus daug dėmesio skirta sektoriams, siekiant padidinti ES pagalbos poveikį ir valdymo galimybes.

2014 m. balandžio mėn. Briuselyje vykusiame Afrikos ir ES aukščiausiojo lygio susitikime suteiktas naujas postūmis įgyvendinti bendrą Afrikos ir ES strategiją, taip pat, atsižvelgiant į politines rekomendacijas, plėtoti ES ir Afrikos partnerystę. ES programavimo procese tiesiogiai atsižvelgta į bendrame 2014–2017 m. veiksmų plane nustatytus naujus prioritetus, ypač susijusius su Europos plėtros fondo (EPF) Afrikos taikos priemone ir naujai sukurta Panafrikos programa – pirmąja visam žemynui skirta vystomojo bendradarbiavimo priemonės (VBP) programa.

2014 m. Komisija ir valstybės narės telkė pastangas vystomojo bendradarbiavimo bendram programavimui vykdyti. Procesas plėtotas 18 šalių partnerių; 14 šalių partnerių baigta rengti bendro programavimo dokumentus. Dauguma bendro programavimo veikloje dalyvaujančių šalių priskiriamos prie mažiausiai išsivysčiusių šalių arba mažesnes nei vidutines pajamas gaunančių šalių grupės, o daugiau nei pusę šalių Ekonominio bendradarbiavimo ir plėtros organizacija (EBPO) priskiria prie nestabilių valstybių.